Ενημέρωση σχετικά με την ίδρυση και λειτουργία του τοπικού θεματικού δικτύου Αγωγής και Προαγωγής της Υγείας με θέμα:

***Η Φιλική Επίλυση Συγκρούσεων ως μέσο πρόληψης του ενδοσχολικού εκφοβισμού***

**Σκοπιμότητα ίδρυσης του Δικτύου:**

Η Αγωγή και Προαγωγή Υγείας στα σχολεία, ως μια συγκροτημένη εκπαιδευτική διαδικασία διεπιστημονικού και διαθεματικού χαρακτήρα, επιδιώκει και συμβάλλει στην αναβάθμιση του ρόλου των εκπαιδευτικών και του σχολείου, ώστε να ανταποκρίνονται στις ανάγκες των μαθητών, όπως αυτές διαμορφώνονται στο πλαίσιο του κοινωνικο-οικονομικού, πολιτισμικού και φυσικού περιβάλλοντος.

Ειδικότερα, η σχολική Αγωγή Υγείας αποτελεί «το σύνολο των προγραμματισμένων και εκπαιδευτικών διαδικασιών που επιστρατεύονται από το σχολείο, για να είναι σε θέση οι μαθητές να συνδυάζουν τις γνωστικές και εμπειρικές παραμέτρους που το σχολείο τους παρέχει, ώστε να αποφασίζουν υπεύθυνα και συνειδητά για θέματα που αφορούν την υγεία τους».

Ο ενδοσχολικός εκφοβισμός και η βία αποτελούν ένα πολυδιάστατο φαινόμενο που τείνει να εξαπλώνεται ανησυχητικά τόσο στην Ελλάδα όσο και διεθνώς, με τεράστιες αρνητικές συνέπειες ως προς τη διαμόρφωση «υγιών» αυριανών πολιτών.

Ο όρος «εκφοβισμός και βία στο σχολείο» (school bulling), όπως και ο όρος « θυματοποίηση» (victimization), χρησιμοποιούνται για να περιγράψουν μια κατάσταση κατά την οποία ασκείται εσκεμμένη, απρόκλητη, συστηματική και επαναλαμβανόμενη βία και επιθετική συμπεριφορά με σκοπό την επιβολή, την καταδυνάστευση και την πρόκληση σωματικού και ψυχικού πόνου σε μαθητές από συμμαθητές τους, εντός και εκτός του σχολείου.

Ένας ευαισθητοποιημένος εκπαιδευτικός μπορεί να δουλέψει προς την κατεύθυνση της πρόληψης του φαινομένου, είτε ενσωματώνοντας στοιχεία πρόληψης στο μάθημά του μέσα στην τάξη, είτε υλοποιώντας ένα πρόγραμμα προαγωγής και αγωγής υγείας. Ο Παγκόσμιος Οργανισμός Υγείας ενθαρρύνει την υλοποίηση προγραμμάτων αγωγής υγείας στο χώρο του σχολείου ως στρατηγική με δύο στόχους:

* την πρόληψη κινδύνων σε ζητήματα υγείας στους νέους
* την εμπλοκή του τομέα της εκπαίδευσης σε προσπάθειες αλλαγής εκπαιδευτικών, κοινωνικών, οικονομικών και πολιτικών συνθηκών οι οποίες τους προκαλούν.

Υποστηρίζεται, μάλιστα, ότι θα μειωθούν οι αιτίες θανάτου, ασθένειας και αναπηρίας αν γίνουν παρεμβάσεις πρόληψης σε συμπεριφορές που διαμορφώνονται κατά τη διάρκεια της νεότητας και αφορούν τις παρακάτω κατηγορίες:

Χρήση καπνού, **συμπεριφορές που προκαλούν βία και τραυματισμό,** συνήθειες υγιεινής και διατροφής,

χρήση αλκοόλ και εξαρτησιογόνων ουσιών, σεξουαλική συμπεριφορά που οδηγεί σε σεξουαλικά μεταδιδόμενα νοσήματα και ανεπιθύμητη εγκυμοσύνη, καθιστικός τρόπος ζωής.

Με δεδομένο ότι για την μη εμφάνιση του σχολικού εκφοβισμού σημαντικός προστατευτικός παράγοντας είναι ο χώρος του σχολείου μέσα από την ευαισθητοποίηση των εκπαιδευτικών, των γονιών και της τοπικής κοινότητας και με κίνητρο την αναγκαιότητα διεύρυνσης και αναβάθμισης των προγραμμάτων Αγωγής Υγείας που υλοποιούνται στα σχολεία, προτείνουμε την ίδρυση του τοπικού δικτύου Αγωγής Υγείας με θέμα:

***Η Φιλική Επίλυση Συγκρούσεων ως μέσο πρόληψης του ενδοσχολικού εκφοβισμού.***

**Σε ποιους απευθύνεται:**

Σε όλους τους εκπαιδευτικούς ΠΕ70 και ειδικοτήτων της Ε΄ και ΣΤ΄ τάξης των Δημοτικών Σχολείων του Ν. Κέρκυρας. Προτείνεται η συνεργασία των εκπαιδευτικών ΠΕ70 με εκπαιδευτικούς ειδικοτήτων.

**Στόχοι του τοπικού θεματικού δικτύου:**

* Αναβάθμιση της σχολικής ζωής και σύνδεσή της με την κοινωνική πραγματικότητα
* Συνεργασία μεταξύ των μαθητών, των εκπαιδευτικών και των γονέων
* Ανάπτυξη δεξιοτήτων και διαμόρφωση ατόμων με κριτική στάση
* Πρόληψη του αποκλεισμού από την ομάδα και της διάδοσης φημών ( κοινωνικός εκφοβισμός)
* Τόνωση ομαδικότητας
* Ενδυνάμωση των μαθητών στο να αντιμετωπίζουν φαινόμενα επιθετικότητας
* Μείωση της επιθετικής συμπεριφοράς και εξάλειψη συμπεριφορών σχολικού εκφοβισμού
* Βελτίωση της ικανότητας των μαθητών να διακρίνουν φαινόμενα σχολικού εκφοβισμού
* Συνεργασία του σχολείου με εξειδικευμένους επαγγελματίες ψυχικής υγείας
* Υλοποίηση ομαδικών δραστηριοτήτων με σκοπό την καλλιέργεια κλίματος αλληλοκατανόησης, αλληλοσεβασμού, αποδοχής του διαφορετικού και συνεργατικότητας
* Δράσεις ευαισθητοποίησης και βιωματικής εκπαίδευσης σχετικά με την προάσπιση και τον σεβασμό των δικαιωμάτων, την πρόληψη των φαινομένων βίας και του ενδοσχολικού εκφοβισμού.

**Θεματικές ενότητες:**

* Γνωριμία και κτίσιμο ομάδας
* Προσμονές - πλαίσιο αξιών
* Διαφορετικότητα, αποδοχή, ενσυναίσθηση
* Θέματα ταυτότητας και αλλαγής
* Έκφραση συναισθημάτων, θυμός και διαχείρισή του
* Ενεργητική ακρόαση
* Είδη συγκρούσεων και διαχείρισή τους
* Διαδικασία διαμεσολάβησης
* Αξιολόγηση
* Εφαρμογή διαμεσολάβησης και στήριξη διαμεσολαβητών

**Διάρκεια και χρονοδιάγραμμα ανάπτυξης:**

2 με 3 σχολικά έτη, με έναρξη την τρέχουσα σχολική χρονιά 2016/2017.

Η ανάπτυξη του Δικτύου προβλέπεται να πραγματοποιηθεί σε τρία στάδια:

**Στο πρώτο στάδιο ( Δεκέμβριος- Ιανουάριος )** θα κληθούν οι συμμετέχοντες εκπαιδευτικοί, που έχουν αποστείλει σχετική αίτηση, με την οποία θα οριστικοποιούν τη συμμετοχή τους στο Δίκτυο, να συμμετέχουν σε μία αρχική ενημερωτική συνάντηση, στην οποία α) θα τους δοθούν όλες οι απαραίτητες πληροφορίες σχετικά με την πορεία υλοποίησης του Δικτύου, β) θα τους παρουσιαστούν εν συντομία τρόποι δημιουργικής προσέγγισης και γ) θα δοθούν λεπτομέρειες για τις υποστηρικτικές δομές με τις οποίες μπορούν να συνεργαστούν για την υλοποίηση του προγράμματος.

**Στο δεύτερο στάδιο ( Φεβρουάριος-Μάιος)** οι εκπαιδευτικοί με τους μαθητές τους θα προσεγγίσουν διαθεματικά και δημιουργικά τις θεματικές ενότητες του προγράμματος. Παράλληλα, θα έχουν τη δυνατότητα να υποστηριχτούν από σχετικές επιμορφωτικές συναντήσεις. Η συμμετοχή σε αυτές δεν είναι υποχρεωτική, προτείνεται, ωστόσο, για τον εμπλουτισμό γνώσεων και δεξιοτήτων, που απαιτούνται για την υλοποίηση του προγράμματος.

**Στο τρίτο στάδιο ( Ιούνιος- λήξη σχολικής χρονιάς)** προβλέπεται η παρουσίαση των αποτελεσμάτων του προγράμματος μέσα από την από κοινού δημιουργία ενός προϊόντος που μπορεί να είναι: συλλογή φωτογραφιών με επεξηγηματικές λεζάντες, ταινία μικρού μήκους, κόμικς, περιοδικό, εφημερίδα, παραμύθι, θεατρικό δρώμενο, ποίημα, κ. α.

**Συμμετοχές:**

Σύμφωνα με την αριθμ. 127261/Γ7/28-11-2006 Υ.Α. με θέμα «Θεματικά Δίκτυα Αγωγής Υγείας « του ΥΠ.Π.Ε.Θ. ως λογικός αριθμός σε ένα Τοπικό Θεματικό Δίκτυο θεωρείται ο αριθμός των 5 σχολείων κατά την έναρξη και των 30 περίπου με την ολοκλήρωση του Δικτύου.

**Συνεργάτες:**

Θα αναπτυχθούν συνεργασίες με φορείς και δομές της εκπαίδευσης που ασχολούνται με θέματα Αγωγής Υγείας, έχουν σχετική έγκριση από τη Δ/νση Σπουδών του ΥΠ.Π.Ε.Θ. και επιθυμούν να συμμετέχουν στο δίκτυο.

**Συντονιστική επιτροπή**:

Σύμφωνα με την με αριθμ. 127261/Γ7/28-11-2006 Υ.Α. με θέμα «Θεματικά Δίκτυα Αγωγής Υγείας « του ΥΠ.Π.Ε.Θ. στη Συντονιστική Επιτροπή συμμετέχουν πέντε (5) μέλη.

**Μέλη της παιδαγωγικής ομάδας**:

Όλοι οι Εκπαιδευτικοί που θα συμμετέχουν στο Δίκτυο.

**Παροχές δικτύου:**

Συνεργασία με υποστηρικτικές δομές

Πραγματοποίηση επιμορφωτικών συναντήσεων

Υλικό θεματικών προσεγγίσεων

Δυνατότητα παρουσίασης των έργων των μαθητών/μαθητριών.

**Ενδεικτικές συνεργασίες:**

Χαμόγελο του Παιδιού, Κέντρο πρόληψης εξαρτήσεων και προαγωγής της ψυχοκοινωνικής υγείας ΔΗΜΟΠ- Ν. Μώρος, Γενικό Νοσοκομείο Κέρκυρας, Γραφείο Σχολικών Δραστηριοτήτων Π.Ε. Κέρκυρας, Συμβουλευτικός Σταθμός Νέων Δ.Ε. Κέρκυρας.

Η συμμετοχή στο Δίκτυο είναι προαιρετική. Οι ενδιαφερόμενοι καλούνται να αποστείλουν τη συνημμένη δήλωση συμμετοχής στο ssn@dide.ker.sch.gr ή στο pepoka@sch.gr

Για περισσότερες πληροφορίες οι ενδιαφερόμενοι μπορούν να επικοινωνούν με την κα. Μαρία Σαμοΐλη στο τηλ. 2661032987 και με την κα. Σωτηρία Γεωργοτά στο 2661048610.

**Βιβλιογραφία:**

Γκούβρα, Μ., Κυρίδης, Α., Μαυρικάκη, Ε. (2001 ). Αγωγή Υγείας και Σχολείο. Παιδαγωγική και Βιολογική προσέγγιση. Αθήνα: εκδ. Τυπωθήτω- Γ. Δαρδανός.

Στάππα-Μουρτζίνη, Μ. (2010). Αγωγή Υγείας: Βασικές αρχές- Σχεδιασμός προγράμματος- Εγχειρίδιο για εκπαιδευτικούς Πρωτοβάθμιας και Δευτεροβάθμιας εκπαίδευσης

Χιόνη Μ. ( 2009 ). Παρέμβαση για την πρόληψη του φαινομένου του σχολικού εκφοβισμού ( bulling ) σε μαθητές της Α΄ Γυμνασίου. Διπλωματική εργασία στο ΠΜΣ « Προαγωγή και Αγωγή Υγείας », Ιατρική σχολή ΕΚΠΑ ( αδημοσίευτη )

**Δικτυογραφία:**

[www.antibullingnetwork.gr](http://www.antibullingnetwork.gr)

<http://www.pi-schools.gr/download/programs/depps/29deppsaps_AgogiYgias.pdf>

<http://www.0-18.gr/>